Euroopan talous- ja sosiaalikomitean lausunto aiheista:

- "Ehdotus Euroopan parlamentin ja neuvoston päätös Euroopan audiovisuaalisessa ohjelmatuotannossa toimivien ammattilaisten koulutusohjelman täytäntöönpanosta (Media-koulutus) (2001-2005) 19 päivänä tammikuuta 2001 tehdyn Euroopan parlamentin ja neuvoston päätöksen N:o 163/2001/EY muuttamisesta"

(KOM(2003) 188 lopullinen - 2003/0064 COD)

- "Ehdotus Euroopan parlamentin ja neuvoston päätös eurooppalaisten audiovisuaalisten teosten kehittämisen, levityksen ja myynninedistämisen tukemista koskevan ohjelman täytäntöönpanosta (Media Plus - Kehittäminen, levitys ja myynninedistäminen) 20 päivänä joulukuuta 2000 tehdyn neuvoston päätöksen 2000/821/EY muuttamisesta"

(KOM(2003) 191 lopullinen - 2003/0067 COD)

(2004/C 10/04)

Neuvosto päätti 5. toukokuuta 2003 Euroopan yhteisön perustamissopimuksen 150 artiklan 4 kohdan ja 157 artiklan 3 kohdan nojalla pyytää Euroopan talous- ja sosiaalikomitean lausunnon edellä mainituista ehdotuksista.

Asian valmistelusta vastannut "liikenne, energia, perusrakenteet, tietoyhteiskunta" -erityisjaosto antoi lausuntonsa 4. syyskuuta 2003. Esittelijä oli Paolo Braghin.

Euroopan talous- ja sosiaalikomitea hyväksyi 24. ja 25. syyskuuta 2003 pitämässään 402. täysistunnossa (syyskuun 24. päivän kokouksessa) seuraavan lausunnon. Äänestyksessä annettiin 127 ääntä puolesta ja 1 vastaan 1:n pidättyessä äänestämästä.

1. Johdanto

1.1. Media-koulutus -ohjelmalla pyritään varustamaan Euroopan audiovisuaalialan ammattilaiset ammatillisen jatkokoulutuksen avulla taidoilla, joita he tarvitsevat pystyäkseen hyödyntämään mahdollisimman hyvin markkinoiden eurooppalaista ja kansainvälistä ulottuvuutta ja uutta teknologiaa.

1.2. Media Plus -ohjelmassa pyritään vahvistamaan Euroopan audiovisuaalialan kilpailukykyä lukuisilla tukitoimilla, jotka koskevat tuotantohankkeiden ja -yhtiöiden kehittämistä sekä elokuvien ja audiovisuaaliohjelmien levitystä ja myynninedistämistä.

1.3. Molemmat ohjelmat päättyvät aikana, jolloin Euroopan unionin rakenne ja toiminta ovat merkittävästi muuttumassa: unioni laajentuu, hallitustenvälinen konferenssi alkaa, Euroopan parlamentti valitaan uudelleen ja uusi komissio nimitetään.

1.4. On varmistettava oikeusperusta, jotta nykyisten Media-koulutus- ja Media Plus -ohjelmien kestoa voidaan pidentää siihen asti, kunnes uudet ohjelmat hyväksytään. Näin voidaan varmistaa yhteisön tuki audiovisuaalialalle ja välttää perustamissopimuksessa asetettuja yhteisön tavoitteita tukevien mekanismien häiriytyminen.

1.5. Komissio ehdottaa, että Media-koulutus -ohjelman kokonaistalousarvio muutetaan 57,40 miljoonaksi euroksi ja Media Plus -ohjelman kokonaistalousarvio 435,60 miljoonaksi euroksi.

2. Yleistä

2.1. ETSK:n mielestä sen sijaan, että komissio vain jatkaa vuodella ohjelmia, olisi ollut parempi, jos se olisi luonut etukäteen asianmukaiset olosuhteet ja hyväksynyt tarvittavat toimet keskustelun ennakoimiseksi ja uusien monivuotisten ohjelmien esittämiseksi Media-koulutus- ja Media Plus -ohjelmien kattamille aloille. Näin olisi voitu reagoida audiovisuaalialan uusiin tarpeisiin ja uuteen todellisuuteen ja ottaa huomioon rakentava kritiikki, jota on esitetty ohjelmien toteuttamisesta, sekä tarkistaa ohjelmien suunnittelua ja rakennetta etenkin EU:n laajentumisesta johtuviin uusiin haasteisiin vastaamiseksi.

2.2. ETSK toivoo, että meneillään olevan väliarvioinnin yhteydessä otettaisiin huomioon sekä tässä lausunnossa että erityisesti ETSK:n aiemmissa lausunnoissa esitetyt ajatukset ja ehdotukset.

2.3. Vuodeksi 2006 varattu rahoitus on suunnilleen sama kuin edellisellä viisivuotiskaudella. Media-koulutus -ohjelman kohdalla se on itse asiassa jopa pienempi. Vaikka määrärahoihin lisätään laajentumisen vaikutuksia vastaava summa, ne eivät kuitenkaan riitä vastaamaan yhä suuremman potentiaalisen käyttäjäjoukon tarpeisiin ja yhteistyömahdollisuuksien moninkertaistumiseen.

2.3.1. ETSK toivookin, että kun EU:lle laaditaan yleistä talousarviota vuosiksi 2006-2012, Media-hankkeille varattuja määrärahoja lisättäisiin erityisesti koulutusta varten ja että varat jaettaisiin entistä paremmin uusien jäsenvaltioiden audiovisuaalialan heikompaan kehitystasoon liittyvien uusien tarpeiden mukaisesti.

2.3.2. Ohjelmaan kuuluvan tuen lisäksi on aiheellista kehittää erilaisia rahoitusmahdollisuuksia ja suunnata niitä entistä paremmin pk-yritysten ja erityisesti alan lukuisten mikroyritysten tukemiseksi. Näihin kuuluvat muun muassa yksityiset rahoitusmekanismit ja EIP:n tuki. Esimerkkinä voidaan mainita "kasvu ja audiovisuaaliala i2i" -aloite.

2.3.3. Erityistä huomiota tulee kiinnittää veroetuusmekanismien erittelyyn ja riskipääomamarkkinoiden luomiseen. Ne tulee sopeuttaa digitaaliaikaan siirtymisen johdosta suurten innovaatioiden kourissa olevan alan erityispiirteisiin.

3. Erityistä

3.1. Media desk -yhteyspisteet, jotka huolehtivat kansallisella tasolla yhteydenpidosta ohjelmasta tukea saaviin tahoihin, ovat tärkeitä välineitä ohjelman tavoitteiden saavuttamiseksi. Erityistä huomiota tulee kiinnittää uusissa jäsenvaltioissa käynnissä olevaan yhteyspisteiden luomiseen ja niiden tehokkaaseen toimintaan, jotta myös kyseisissä valtioissa olevat käyttäjät saavat asianmukaista tietoa ja palveluita. Yhteystoimistojen kehittämisellä voisi olla myönteisiä vaikutuksia, kun yhteistuotantoihin etsitään kumppaneita ja kun niitä levitetään Euroopan tasolla.

3.2. Eurooppalaisia elokuvia voidaan markkinoida Euroopassa ja Euroopan ulkopuolella myös tukemalla eurooppalaisia elokuva-, dokumenttielokuva- ja animaatioelokuvafestivaaleja. Tällaiseen tukeen voitaisiin yhdistää vielä festivaaleja koskeva systemaattinen tiedotus, jolloin voitaisiin helpottaa elokuvantekijöiden ja riippumattomien pientuottajien osallistumista ja heidän tuotantonsa markkinointia Euroopassa ja kansainvälisellä tasolla.

3.2.1. Festivaalit ovat tärkeä väline, kun pyritään edistämään myös muuta kuin puhtaasti kaupallista tuotantoa, joka on usein kulttuurisisällöltään arvokasta ja antaa tietoja alueiden historiasta ja perinteistä. Jos niitä edistetään asianmukaisesti, niiden avulla voidaan tuoda esiin alueiden kulttuurisia erityispiirteitä ja alueiden audiovisuaalituotantoa, joka on toistaiseksi jäänyt kansainvälisten piirien ulkopuolelle tai niiden laitamille. Tämä käy entistä tärkeämmäksi, kun EU laajentuu uusiin jäsenvaltioihin, joiden perinteet ja kulttuuri ovat erilaisia EU:n nykyisiin jäsenvaltioihin verrattuna.

3.3. ETSK kannattaa suunnitelmaa, jonka mukaan teknisen avun toimistosta tehdään täytäntöönpanovirasto. Näin lisätään joustoa ja avoimuutta varojen hallinnoinnissa. Komitea kannustaakin komissiota jatkamaan asian tutkimista.

4. Päätelmät

4.1. ETSK toivoo, että käynnissä olevan väliarvioinnin jälkeen käydään laaja keskustelu ja osapuolia kuullaan mahdollisuuksien mukaan. Tavoitteena ei ole ainoastaan tulevan Media-ohjelman mahdollisimman hyvä valmistelu, vaan myös varojen jakamisen välitön tarkistaminen tarpeen mukaan.

4.2. Nyt kun EU laajentuu, audiovisuaalialan rahoitusongelmaa ei voida ratkaista vain siten, että nykyiset varat siirretään laajentuvaan unioniin, jossa on lähes 70 miljoonaa kansalaista enemmän kuin aiemmin ja jossa audiovisuaalialan kehityserot ovat entistä suuremmat. Komitea kehottaakin komissiota ottamaan huomioon tämän näkökohdan nyt, kun se valmistelee parhaillaan EU:n tulevaa talousarviota koskevia ehdotuksia. Tämä koskee sekä määrärahojen kokonaismäärää että sitä, miten ne vastaavat käyttäjien tarpeita.

4.3. ETSK viittaa strategisiin huomioihin, jotka on esitetty komitean 27. huhtikuuta 2000 antamassa lausunnossa(1) Media-koulutus- ja Media Plus -ohjelmia koskevista ehdotuksista. Komitea toivoo erityisesti, että arviointiprosessissa ja tulevan Media-ohjelman suunnittelussa otetaan huomioon seuraavat näkökohdat:

- Varmistetaan täydentävyys ja yhdenmukaisuus yhteisön muiden toimien kanssa sisällyttämällä ne yhteiseen strategiaan erityisesti edistämällä audiovisuaalialan osallistumista erilaisiin ohjelmiin, esimerkiksi Kulttuuri 2000 -ohjelmaan.

- Tuetaan audiovisuaalialan tuotantoketjun eri osia, joiden kohdalla toiminta voi tuoda lisäarvoa (pääasiassa tuotantoprosessin alku- ja loppuvaiheessa) erityisesti edistämällä pk-yritysten mukaanpääsyä entistä joustavammilla mekanismeilla ja sellaisilla menettelyillä kuin ehdotukset hankepakettien kehittämiseksi (slate funding).

- Asetetaan etusijalle tuotteet, joita voidaan hyödyntää kaupallisesti pidempään eri markkinoilla, ja puututaan myös erityisesti riippumattomien tuottajien kannalta epäedullisten tuotanto-oikeuksien luovuttamisajan kestoon.

- Asetetaan etusijalle tekninen kehittäminen ja innovaatio sekä kansainvälinen levitys (erityisesti suhteissa uusiin jäsenvaltioihin).

- Luodaan tiedotus- ja seurantajärjestelmä audiovisuaalialan markkinoiden uusia vaatimuksia ja kehittämistä varten.

- Edistetään yleisön mahdollisuuksia käyttää audiovisuaalimateriaalia digitalisoinnin ja Euroopan tasolla tapahtuvan verkottumisen avulla erityisesti koulutuksessa ja pedagogiikassa.

- Arvioidaan tukia asianmukaisesti ja systemaattisesti käytössä olevien rahoitusresurssien optimoimiseksi ja audiovisuaaliteollisuuden vaatimusten täyttämiseksi parhaalla mahdollisella tavalla.

- Toteutetaan koehankkeita, joita on toistaiseksi ollut vain vähän ehkä siksi, että ne ovat suuntautuneet vahvasti teknologiaan, ja keskitytään koehankkeissa myös sisältöön.

4.4. Koulutuksen suurimmat esteet ovat liian tiukat täytäntöönpanomääräykset sekä liian vähäiset investoinnit, joihin viitattiin jo aiemmin. Kuten edellä mainitussa komitean jo aiemmin antamassa lausunnossa ehdotettiin, myös etäopetusta tulisi edistää uuden teknologian avulla. Myös koulutusta antavien ammattioppilaitosten ja ammatillista peruskoulutusta antavien korkeakoulujen välistä koordinointia tulisi lisätä ja pyrkiä näin välttämään tukien liiallinen pirstaloituminen.

Bryssel 24. syyskuuta 2003.

Euroopan talous- ja sosiaalikomitean

puheenjohtaja

Roger Briesch

(1) ETSK:n lausunto aiheista "Ehdotus Euroopan parlamentin ja neuvoston päätökseksi Euroopan audiovisuaalialan ohjelmateollisuuden ammattilaisten koulutusohjelmien täytäntöönpanosta (Media - Koulutus) (2001-2005)" ja "Ehdotus neuvoston päätökseksi eurooppalaisten audiovisuaalisten teosten kehittämisen, levityksen ja edistämisen tukemista koskevan ohjelman täytäntöönpanosta (Media Plus - Kehittäminen, levitys ja edistäminen) (2001-2005)", esittelijä Bernardo Hernández Bataller, EYVL C 168, 16.6.2000.